TFLs historie i kortversjon

Laget ble stiftet 18. mars 1956, med 27 medlemmer registrert første dagen.
I 1964 passerte medlemstallet 200, i 1973 var det 500 medlemmer. I 2002 rundet medlemstallet 1000, mens det 31.12.2020 var registrert 1205 medlemmer.
Laget er medlem av Den Norske Turistforening (DNT), Norges Friidrettsforbund, Norges orienteringsforbund og Norges skiforbund. 
TFL, eier og driver Tistedalen skianlegg og Ertehytta, leier og driver hytta i Budalsvika.
Laget har opp gjennom årene arrangert mange skirenn, store o-løp og ikke minst fotturer.
TFLs lysløype på sju km, ble klar vinteren 1970, med Oddvar Brå og en rekke andre eliteløpere til start. Gjennom 60, 70, 80 og 90 tallet ble det arrangert både kretsrenn og turrenn, men først til 50 års jubileet i 2006 ble det arrangert et eliterenn på ski igjen. Da med brødrene Aukland, Odd-Bjørn Hjelmeset, Ola Vigen Hattestad og Simen Østensen på plass.
Åpningsrennet på rulleski i 2015 går vel også inn i historien som noe vi vil huske, med internasjonal deltagelse og med Vesna Fabian, Slovenia og Federico Pellegrino fra Italia som vinnere. Året etter bli servicehuset i skianlegget åpnet, og TFK fikk sin første norgesmester på ski, da Petter Stokkeland vant sin klasse i junior NM.
Det største o-løpet TFL har arrangert alene, var ved Høvik lys på Sommerro i 1972, med 1400 løpere og syv verdensmestere til start. I 1991 arrangerte vi sammen med Gimle IF og Halden SK den store O-festivalen, hvor det til sammen var rundt 4000 deltakere fra 20 land.
Fotturer har det blitt arrangert i ”alle” år, men da laget kom med i DNT i 1982 ble turene utvidet til fjellheimen og andre steder rundt omkring i Norge, ja også i andre land.
Merking av løyper i Ertemarka og Ankerfjella har vært en viktig oppgave for lagets medlemmer. 
Barnas Turlag som er en del av Turgruppa ble startet opp i 2002, Ertemarka rundt med start i 1973, TFL-posten i 1974 og Ertetrimmen i 1984 er alle ting som har vært en stor del av lagets virksomhet. Det samme må sies om turorienteringen!  TFL-posten har opphørt, og kom ut med sitt siste nummer til jul 2020. 

Det meste om TFLs virksomhet er å finne i jubileumsboken fra 2006, ”Idrett og friluftsliv gjennom 50 år”.   
